SET ปิดลบ 1 จุด เซ่นปัจจัยกดดัน “เงินเฟ้อ” สหรัฐสูง – โควิดกลายพันธุ์
SET ปิดลบ 1 จุด เซ่นปัจจัยลบ “เงินเฟ้อ” สหรัฐพุ่งสูง – โควิดกลายพันธุ์ คาดพรุ่งนี้ไซด์เวย์รอปัจจัยใหม่ แนวรับ 1,560 จุด แนวต้าน 1,580 จุด
14 ก.ค. 2564

นายวิจิตร อายะพิศิษฐ นักกลยุทธ์การลงทุน บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ผันผวน รับปัจจัยลบจากเงินเฟ้อสหรัฐฯพุ่งขึ้น และบ้านเราก็ตอบรับเรื่องมาตรการเยียวยาผู้ได้รับผลกระทบจากโควิดไปแล้ว ขณะที่ยังต้องเผชิญแรงกดดันจากสถานการณ์การแพร่ระบาดไวรัสโควิดในประเทศ ในส่วนของการกลายพันธุ์ของเชื้อไวรัสโควิด และวัคซีน อย่างไรก็ดี เมื่อดัชนีฯลงไปแถวแนวรับสำคัญที่ 1,560 จุด ก็มีแรงดีดกลับได้บ้างจากแรงซื้อที่เข้ามา ซึ่งตลาดฯยังไม่มีปัจจัยอะไรมาทำให้ตลาดฯปรับตัวขึ้นไปได้
พร้อมกันนี้ให้ติดตามการการประกาศผลประกอบการของกลุ่มแบงก์ที่จะเริ่มทยอยออกมาในช่วงปลายสัปดาห์นี้ โดยเริ่มที่ TISCO ก่อน ทำให้อาจมีแรงเก็งกำไรเข้ามาได้บ้าง อีกทั้งจะมีการทำพรีวิวผลประกอบการของบริษัทจดทะเบียน ซึ่งถ้าออกมาดีก็จะมีแรงเก็งกำไรเข้ามาช่วยหนุนตลาดได้ด้วย
ส่วนนอกประเทศให้ติดตามตัวเลขเศรษฐกิจของจีนในวันพรุ่งนี้ จะออกมาทั้งผลิตภัณฑ์มวลรวมภายในประเทศ (GDP) งวดไตรมาส 2/64, ยอดค้าปลีก และการผลิตภาคอุตสาหกรรม รวมถึงให้ติดตามประธานธนาคารกลางสหรัฐฯ (เฟด) จะแถลงต่อสภาคองเกรสในวันที่ 14-15 ก.ค.นี้ ซึ่งให้ติดตามมุมมองในเรื่องเศรษฐกิจ, เงินเฟ้อ, อัตราดอกเบี้ย และโครงการซื้อพันธบัตรตามมาตรการผ่อนคลายเชิงปริมาณ (QE)
แนวโน้มการลงทุนในวันพรุ่งนี้ (15 ก.ค.) นายวิจิตร กล่าวว่า ตลาดฯคงจะแกว่งไซด์เวย์ไปก่อนในช่วงรอปัจจัยใหม่เข้ามา พร้อมให้แนวรับ 1,560 จุด ส่วนแนวต้าน 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GPSC มูลค่าการซื้อขาย 4,637.29 ล้านบาท ปิดที่ 78.75 บาท เพิ่มขึ้น 4.25 บาท
PTTGC มูลค่าการซื้อขาย 2,866.52 ล้านบาท ปิดที่ 56.75 บาท ลดลง 1.25 บาท
KBANK มูลค่าการซื้อขาย 1,872.48 ล้านบาท ปิดที่ 114.50 บาท ลดลง 2.00 บาท
PTT มูลค่าการซื้อขาย 1,641.01 ล้านบาท  ปิดที่  37.50 บาท ลดลง 0.25 บาท
GUNKUL มูลค่าการซื้อขาย 1,487.98 ล้านบาท ปิดที่ 4.84 บาท ลดลง 0.02 บาท